উত্তরাঞ্চলের একাত্তরের বীরপ্রতীক তারামন বিবি একালে এসে কিছুটা হলেও সুখের মুখ দেখেছিলেন। একইভাবে এদেশে আরো কত প্রান্তিক মানুষ জীবনের কালিঝুলি ঠেলে এখন আলোর সন্ধান দেখেছেন। যেহেতু উত্তর জনপদে আমাদের বাস ও চলাফেরা, সে কারণে বৃদ্ধ বয়সেও কেউ যখন মুক্তিযোদ্ধা ভাতা পায় কিংবা পুকুর চাষ, সবজির বাগান করে জীবিকা নির্বাহ করে; জীবনের সূচিতে যোগ করে উৎসবের নতুন মাত্রা তখন ‘উন্নয়ন’ কথাটা শুধু ধারণা থাকে না, বাস্তব-স্পর্শ লাভ করে। এখন আমরা ডিজিটাল যুগের সান্নিধ্যে এসেছি, রাজনৈতিক চিন্তাধারার পরিবর্তন দেখছি; যুদ্ধাপরাধীর বিচার ও মানবতাবিরোধী হত্যাকাণ্ডের সাজা দেখছি— দেখছি এমন আরো কত কিছু! কিন্তু এর মধ্যে এটাও তো ঠিক যে দেশের জনসংখ্যা বেড়েছে, প্রবাসী হয়েছেন কেউ কেউ, প্রবাসী হয়ে দেশের উন্নয়নে অবদান রেখে চলেছেন নানাভাবে কিংবা ফিরে এসে অনেকেই বিজনেস ফার্মের মালিক হয়েছেন— সেখানে কর্মসংস্থানের ব্যবস্থাও করেছেন তারই প্রতিবেশী বা আত্মীয়-স্বজন কাউকে, কেউবা এলাকায় থেকে স্বউদ্যোগে ব্যবসা-বাণিজ্য করেছেন, এগিয়ে গেছেন সন্তান-সন্ততির পড়ালেখা-স্বপ্নসাধনা নিয়ে— নিজে যুক্ত হয়েছেন প্রতিনিয়ত দৈনন্দিন জীবনের এক সামগ্রিক কর্মযজ্ঞে। আমাদের দেশের একটা বড় অংশ এখন নারী, তাদের সাফল্যের ঈর্ষাপ্রবণতা বেশ উচ্চগামী। আবারো দেশের উত্তর জনপদের কথা বলি কারণ, এখানে অধিকাংশ প্রান্তিক নারী এখনো শহরমুখো কিংবা কোনো আঞ্চলিক ফার্মেও বেতনভোগী কর্মযোগী। সবাই জানেন আমাদের গার্মেন্টে নারীদের কর্মসংস্থানের মাত্রা ও সাফল্য কতটুকু। এটা কিন্তু বেশ উল্লেখনীয়ভাবে চোখে পড়ার মতো। আমাদের রফতানি খাতে পোশাক শিল্পের অবদানের মূলে আছেন এই নারীরা। বিশেষত এদের বাস দেশের উত্তর জনপদেই বটে। সস্তা শ্রম আর অল্প মজুরি দিয়ে আমরা যা চালাই, তার ভাগীদার এই ‘দুর্ভাগ্যজনক’ অসহায় নারীরা। কিন্তু মজুরি কম নিয়ে হলেও তারা সেই আগের দুশ্চিন্তা, অন্ধকার জীবন থেকে এখন কমবেশি বেরিয়ে আসতে সচেষ্ট হয়েছে। এটা লক্ষ করা যায়, গ্রামে বিভিন্ন কাজকর্মে প্রান্তিক পর্যায়ের নারীদের আর তেমন সাক্ষাৎ হয় না। হালের জমিতে, উঠোনের কাজে, ধান উড়ানোয়, বাসাবাড়ির ছুটা কাজে, গবাদিপশুর যত্নে— তারা দৃশ্যমান রকম নেই-ই বলা যায়! কেন? এর জবাব সাভারে আশুলিয়ায় উত্তরায় সকালে বা রাতে (অফিস সময়ের শুরু বা শেষে) চোখে পড়ে। তারা অলস নয়, মর্যাদাহীন নয়, কাজকেই ধর্ম মনে করে— সেভাবেই তাদের ঘরে টিনের চাল ওঠে, বাড়ির বেড়ায় ইটের গাঁথুনি হয়, পাকা দালান উঠে যায়। বেড়ে যাচ্ছে তাদের সক্ষমতা, পরিবারেও গুরুত্ব বেড়েছে, বন্ধন দৃঢ় হয়েছে, সম্পত্তি এখন ক্রমবর্ধমান, আয়ের হাত এখন সম্প্রসারিত— আর এসবই ঘটছে অভ্যন্তরীণ সামর্থ্যের কারণে— তাতে সন্তান ও শিক্ষা হয়ে যাচ্ছে সম্পূরক। বিষয়টি একধরনের এদেশের উত্তরাঞ্চলের সামগ্রিক দৃশ্যচিত্রই বলা চলে। এখন প্রশ্ন হলো, এই কি উন্নয়ন? দেশের অগ্রগমন-সূচকরেখার এই কি ভিত্তি? অর্থনীতিবিদরা কী তবে প্রবৃদ্ধি আর উন্নয়নরেখাকে এর মূলেই ভাবছেন? জটিল তর্ক বা গূঢ় কিছু পর্যালোচনার ক্ষেত্র এটা নয় বা তার তাত্ত্বিক তাৎপর্যের প্রতিষ্ঠা দেওয়ারও সময় এখানে কম। সেদিকে যাব না, নিছক মানবকল্যাণের ধারায় যেটি বলতে চাই, ‘ঢ়ড়ষরঃরপধষ ভৎববফড়সং ধহফ ঃৎধহংঢ়ধৎবহপু রহ ৎবষধঃরড়হং নবঃবিবহ ঢ়বড়ঢ়ষব’, ‘ভৎববফড়স ড়ভ ড়ঢ়ঢ়ড়ৎঃঁহরঃু, রহপষঁফরহম ভৎববফড়স ঃড় ধপপবংং পৎবফরঃ’, ‘বপড়হড়সরপ ঢ়ৎড়ঃবপঃরড়হ ভৎড়স ধনলবপঃ ঢ়ড়াবৎঃু, রহপষঁফরহম ঃযৎড়ঁময রহপড়সব ংঁঢ়ঢ়ষবসবহঃং ধহফ ঁহবসঢ়ষড়ুসবহঃ ৎবষরবভ’ [অগঅজঞণঅ ঝঊঘ]. জনগণের (অবশ্যই তা কৃষক ও মেহনতি জনতার) পক্ষে কয়েকটি বিষয় এখানে আমলে নেওয়া দরকার : (ক) রাজনৈতিক স্বাধীনতা ও স্বচ্ছতা, (খ) সুযোগের স্বাধীনতা, (গ) শোচনীয় দারিদ্র্যের বিপক্ষে দক্ষ অর্থনীতি কায়েম করা। সেটি কীভাবে সম্ভব বা এ ধারায় মানব-উন্নয়নের সংস্কৃতিটি কেমন হতে পারে, তা-ই বিবেচ্য।